钦定古今图书集成/理学汇编/学行典/第175卷 > 赵健
## 钦定古今图书集成/理学汇编/学行典/第175卷 > 赵健

按《泾县志》：“赵健，号行吾，端严廉洁，不少阿徇。素遵梅
峰先生庭训，文行一轨于道。万历丁卯，与弟伸并荐
于乡。丁丑成进士，授刑部主事，出守湖广辰州府，始
教民纺绩，政清刑措，辰人德之，保留近十载。历陕西
臬司，转贵州左布政。时播苗相继窃发，公独当一面躬行西伯之化者九年，而群丑宾服，为建祠尸祝焉。”
寻擢光禄卿，以捷功加陞通政使。万历辛丑，上有特
旨代郊祀，因忤权党，屡疏乞归。居恒食不兼味，一缊
袍数十年，以兴起理学为己任，日集诸儒讲学水西
书院，江左名流，翕然宗之。天启元年起南京太仆寺
正卿，荫一子入监读书，年八十有八。刻《梅峰理学正
宗》行世。